Illum, il-Kummissjoni ppubblikat proposta għal Rakkomandazzjoni tal-Kunsill dwar it-tagħlim imħallat biex tiġi appoġġata l-edukazzjoni primarja u sekondarja ta' kwalità għolja u inklużiva. “It-tagħlim imħallat” fl-edukazzjoni u t-taħriġ formali huwa t-terminu użat biex jiddeskrivi skola, edukatur jew student li jadotta aktar minn approċċ wieħed għall-proċess tat-tagħlim. Tista' tkun taħlita ta' tagħlim f'sit ta' skola u f'ambjenti fiżiċi oħra (kumpaniji, ċentri għat-taħriġ, apprendiment mill-bogħod, fl-apert, siti kulturali, eċċ.), jew taħlita ta' għodod differenti għat-tagħlim li jistgħu jkunu kemm diġitali kif ukoll mhux diġitali. Il-Kummissjoni tipproponi miżuri fuq terminu ta' żmien iqsar li jindirizzaw l-aktar lakuni urġenti u aggravati minħabba l-pandemija tal-COVID-19, kif ukoll bħala triq 'il quddiem biex jiġu kkombinati l-ambjenti u l-għodod għat-tagħlim fit-taħriġ u fl-edukazzjoni primarja u sekondarja u fit-taħriġ, bil-għan li jinbnew sistemi ta' edukazzjoni u taħriġ aktar reżiljenti. Fi kliem il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel: “L-isforz biex ikollna viżjoni ta' edukazzjoni u taħriġ ta' kwalità aħjar u inklużivi ma huwa bl-ebda mod limitat għall-kuntest tal-COVID-19. Issa għandna l-opportunità biex nimxu 'l quddiem u nitgħallmu mill-aktar esperjenzi riċenti. Il-proposta tal-lum tfassal il-viżjoni tal-edukazzjoni li nixtiequ naraw fl-Ewropa, viżjoni li tappoġġa l-miri ġenerali taż-Żona Ewropea tal-Edukazzjoni u tal-Pjan ta' Azzjoni għall-Edukazzjoni Diġitali għall-promozzjoni tal-kwalità u l-inklużjoni, u tal-edukazzjoni ekoloġika u diġitali fl-Ewropa kollha. Ir-rakkomandazzjoni għandha l-għan li tiggwida lill-Istati Membri fit-tisħiħ għat-tħejjija u l-amplifikazzjoni tas-sistemi edukattivi tagħhom għall-benefiċċju tal-istudenti, tal-familji tagħhom u tal-persunal pedagoġiku.” It-tagħlim imħallat jista' jgħin biex titjieb l-inklużività tal-edukazzjoni, partikolarment minħabba l-flessibbiltà tiegħu. Dan jista' jfisser li tingħata edukazzjoni aħjar f'żoni remoti u rurali, u lil dawk li jappartjenu għal komunitajiet nomadiċi, jew li huma residenti fi sptarijiet u f'ċentri tal-kura, kif ukoll lil dawk involuti f'taħriġ ta' prestazzjoni għolja. L-ambjenti u l-għodod kollha għandhom ikunu aċċessibbli bl-istess mod għall-gruppi ta' minoranza, għat-tfal b'diżabbiltà jew għal dawk li ġejjin minn kuntesti soċjoekonomikament żvantaġġati, u m'għandhomx iwasslu għal xi diskriminazzjoni jew segregazzjoni. Il-proposta tal-Kummissjoni għal din ir-Rakkomandazzjoni tal-Kunsill tinkludi li l-Istati Membri għandhom: Il-Kummissjoni tinsab lesta biex tappoġġa l-implimentazzjoni tar-Rakkomandazzjoni billi tiffaċilita t-tagħlim reċiproku u l-iskambji bejn l-Istati Membri u l-partijiet ikkonċernati rilevanti kollha fi ħdan il-fora ta' djalogu stabbiliti fil-qafas taż-Żona Ewropea tal-Edukazzjoni u tal-Pjan ta' Azzjoni għall-Edukazzjoni Diġitali u fuq il-pjattaformi u l-komunitajiet online tagħha għall-edukazzjoni u t-taħriġ: School Education Gateway u eTwinning. Ir-rapporti ta' progress regolari taż-Żona Ewropea tal-Edukazzjoni u tal-Pjan ta' Azzjoni għall-Edukazzjoni Diġitali 2021-2027, se jiffokaw fuq l-iżvilupp ta' approċċ ta' tagħlim imħallat fl-edukazzjoni skolastika primarja u sekondarja. Il-Kummissjoni tappella lill-Istati Membri biex jadottaw malajr il-proposta tal-lum għal Rakkomandazzjoni tal-Kunsill. Proposta għal Rakkomandazzjoni tal-Kunsill dwar it-tagħlim imħallat għal edukazzjoni primarja u sekondarja ta' kwalità għolja u inklużiva. Iż-Żona Ewropea tal-Edukazzjoni Il-Pjan ta' Azzjoni għall-Edukazzjoni Diġitali 2021-2027